CELEX: 
Language: hr
Date: 2017-11-16 00:00:00
Title: DELEGIRANA UREDBA KOMISIJE (EU) …/... o povećanju postotka proračunskih sredstava koja se dodjeljuju projektima koji se podupiru bespovratnim sredstvima za aktivnosti iz potprograma za okoliš, namijenjenih projektima kojima se podržava očuvanje prirode i biološke raznolikosti, u skladu s člankom 9. stavkom 4. Uredbe (EU) br. 1293/2013 Europskog parlamenta i Vijeća od 11. prosinca 2013. o uspostavljanju Programa za okoliš i klimatske aktivnosti (LIFE) i stavljanju izvan snage Uredbe (EZ) br. 614/2007

OBRAZLOŽENJE
            
            
               1.KONTEKST DELEGIRANOG AKTA
            
            
               Provjera prikladnosti zakonodavstva EU-a o prirodi
                  1
                pokazala je da postoji jasna potreba za povećanjem financiranja očuvanja prirode u EU-a.  LIFE je jedini financijski instrument EU-a koji je isključivo namijenjen zaštiti okoliša i klimatskoj politici, a tijekom proteklih 25 godina njime su financirane ključne aktivnosti za očuvanje prirode u EU-u.  LIFE je poslužio i kao katalizator za daljnje financiranje očuvanja prirode jer je njime olakšano uvođenje politike očuvanja prirode i bioraznolikosti kao bitnog elementa u ostale politike EU-a.  Mjerom 8. (b) Akcijskog plana za prirodu, ljude i gospodarstvo
                  2
                stoga se predlaže povećanje proračunskih sredstava iz programa LIFE namijenjenih projektima za potporu očuvanju prirode i biološke raznolikosti. 
            
            
               U članku 9. stavku 3. Uredbe (EU) br. 1293/2013 Europskog parlamenta i Vijeća od 11. prosinca 2013. o uspostavljanju Programa za okoliš i klimatske aktivnosti (LIFE) i stavljanju izvan snage Uredbe (EZ) br. 614/2007
                  3
                (dalje u tekstu: Uredba LIFE) navodi se da je minimalno 55 % proračunskih sredstava koja se dodjeljuju kao bespovratna sredstva za aktivnosti namijenjeno projektima kojima se podržava očuvanje prirode i bioraznolikosti. U skladu s člankom 9. stavkom 4., Komisija ima ovlast donošenja delegiranih akata kako bi povećala taj postotak za najviše 10 %, pa novi donji prag proračunskih sredstava namijenjenih projektima kojima se podržava očuvanje prirode i bioraznolikosti iznosi 60,5 %.  Uvjet za to povećanje je da ukupna sredstva zatražena tijekom dvije uzastopne godine prijedlozima koji se odnose na  prioritetno područje  „Priroda i bioraznolikost” te koji zadovoljavaju zahtjeve minimalne kvalitete premašuju za više od 20 % odgovarajući iznos izračunat za dvije godine koje prethode tim godinama.
            
            
               Taj je uvjet ispunjen, jer sredstva zatražena u okviru prijedloga projekata koji se odnose na prioritetno područje „Priroda i bioraznolikost” koji zadovoljavaju zahtjeve minimalne kvalitete u 2014. i 2015. prelaze za više od 63 % ukupni iznos sredstava koji je zatražen za prijedloge projekata u području „Priroda i bioraznolikost” koji zadovoljavaju zahtjeve minimalne kvalitete u 2012. i 2013. 
            
            
               U izračunu su uzeti u obzir svi pilot-projekti, demonstracijski projekti, najbolje prakse, pripremni projekti, projekti tehničke podrške i prijedlozi integriranih projekata iz prioritetnog područja „Priroda i bioraznolikost” u okviru poziva na podnošenje prijedloga za 2014. i 2015. koji su ocijenjeni pozitivno tj. s ukupnim rezultatom od najmanje 55 bodova za prolaznu ocjenu, što je bio primjenjivi uvjet minimalne kvalitete.  Za dvije prethodne godine, 2012. i 2013., svi projekti iz područja „Priroda i bioraznolikost” s prolaznom ocjenom za sve kriterije zadovoljili su uvjete minimalne kvalitete
                  4
               . 
            
            
               U proračunskom smislu povećanje je neutralno na razini programa, jer predstavlja samo preraspodjelu među prioritetnim područjima.  Za razdoblje od 2018. do 2020. povećanje minimalnih resursa za projekte kojima se podupire očuvanje prirode i bioraznolikosti iznosilo bi otprilike 46,7 milijuna EUR, odnosno približno 55,4 milijuna EUR za kombinirane aktivnosti u području prirode i bioraznolikosti.
            
            
            
               2.SAVJETOVANJA PRIJE DONOŠENJA AKTA
            
            
               (1)Pripreme uključujući savjetovanja s dionicima
            
            
               Potreba za povećanjem financiranja u okviru projekata LIFE usmjerenih na prirodu i bioraznolikost potvrđena je u dokumentima navedenima u nastavku, koji su prošli opsežne postupke savjetovanja.
            
            
               (a)Provjera prikladnosti Direktive o pticama i Direktive o staništima
            
            
               Provjera prikladnosti Direktive o pticama i Direktive o staništima uključivala je opsežno prikupljanje dokaza i savjetovanje s nizom dionika na razini država članica i na razini EU-a, uključujući 12-tjedno javno savjetovanje za koje je zabilježen rekordan interes: pristiglo je više od 552 000 odgovora. Jedan od glavnih zaključaka dobiven provjerom prikladnosti bio je da se ograničena dostupnost sredstava u pravilu smatra velikim (negativnim) utjecajem na provedbu, jer je za sve potrebne aktivnosti nužno vrijeme i odgovarajuća sredstva
                  5
               .  Tijekom provjere prikladnosti istaknuta je važnost programa LIFE za provedbu programa Natura 2000 i naglašeno da, osim dodjeljivanja u okviru programa LIFE, u okviru raznih drugih fondova EU-a nema izdvajanja namjenskih sredstava za prirodu i bioraznolikost, a čini se da nacionalni izvori sufinanciranja ne mogu pokriti preostale potrebe.  Provjera prikladnosti Direktive o pticama i Direktive o staništima dovela je do donošenja  gore navedenog Akcijskog plana za prirodu, ljude i gospodarstvo.
            
            
               (b)Petogodišnji pregled provedbe strategije EU-a o biološkoj raznolikosti do 2020.
                  6
               
            
            
               Većina podataka u ovom pregledu proizlazi iz postupka savjetovanja koji je proveden u ovom kontekstu (npr. sastanci direktora za prirodu i koordinacijske skupine za bioraznolikost i prirodu, uz uključenost država članica i glavnih skupina dionika)
                  7
               .
            
            
               Petogodišnji pregled potvrđuje da su projekti LIFE čiji je cilj očuvanje prirode i bioraznolikosti učinkovito sredstvo za pomoć očuvanju prirode i bioraznolikosti.
            
            
               (c)Vanjska neovisna studija uz Petogodišnji pregled programa LIFE
                  8
               
            
            
               Vanjska i neovisna evaluacija na sredini razdoblja provedena od ožujka 2016. do siječnja 2017. oslanjala se na
            
            
               kvantitativne alate za procjenu, uključujući sekundarno istraživanje na temelju dostupnih dokumenata, razgovora, anketa među dionicima i javnog savjetovanja tijekom 12 tjedana
                  9
                te 
            
         
         
            
               kvantitativne alate za procjenu, na temelju baze podataka indikatorâ i baze podataka projekata LIFE, koja uključuje uglavnom projekte LIFE+ te alatâ za obradu podataka koji su osmišljeni za upravljanje projektima LIFE i prijedlozima za projekte LIFE.
            
            
               Glavni je zaključak da je, u sklopu programa LIFE, dodana vrijednost za EU najizraženija u projektima u području prirode
                  10
                i u integriranim projektima koji obuhvaćaju dva potprograma za okoliš i klimu. Preporučuje se da se to ima u vidu pri mogućim promjenama dodjele financijskih sredstava u sklopu Programa.
            
            
               (d)Specifične pripreme
            
            
               U okviru mjere 8. (b) Akcijskog plana za prirodu, ljude i gospodarstvo, koji se temelji na provjeri prikladnosti Direktive o pticama i Direktive o staništima, najavljeno je 10 %-tno povećanje proračuna programa LIFE namijenjenog za projekte kojima se pomaže u očuvanju prirode i bioraznolikosti, dok će sveukupna proračunska omotnica programa LIFE  ostati nepromijenjena. 
            
            
               Uvjet za ovlast donošenja delegiranih akata iz članka 9. stavka 4. Uredbe LIFE kako bi se za najviše 10 % povećao postotak proračunskih bespovratnih sredstava za aktivnosti u projektima kojima se podržava očuvanje prirode i bioraznolikosti povezan je sa stvarnim i zabilježenim povećanjem potražnje za sredstvima u okviru kvalitativno zadovoljavajućih prijedloga za projekte. Takav uvjet pretpostavlja analizu potražnje
                  11
               .  Imajući u vidu gore navedena savjetovanja i jasno povećanje potražnje za sredstvima u okviru prioritetnog područja „priroda i bioraznolikost“, potvrđena je potražnja relevantnih dionika za povećanjem sredstava. 
            
            
               (e)Uporaba stručnog znanja
            
            
               Provjera prikladnosti Direktive o pticama i Direktive o staništima
                  12
                i vanjsko neovisno evaluacijsko izvješće na sredini razdoblja za program LIFE provedeni su uz pomoć neovisnih vanjskih stručnjaka. 
            
            
               Konačni nacrt ovog delegiranog akta prenesen je stručnjacima iz država članica u okviru zajedničke stručne skupine Glavne uprave za okoliš i Glavne uprave za klimatsku politiku LIFE 2014.–2020.
                  13
                od 4. listopada 2017. do 18. listopada 2017.
            
            
               (2)Primjerenost propisa i pojednostavljivanje
            
            
               Prijedlog je neutralan u smislu pojednostavljivanja, jer se njime povećava proračun za projekte u okviru jednog prioritetnog područja, a smanjuje za projekte u okviru drugog prioritetnog područja.
            
            
               3.PRAVNI ELEMENTI DELEGIRANOG AKTA
            
            
               (1)Pravna osnova
            
            
               Pravna osnova za ovaj Delegirani akt je članak 9. stavak 4. u vezi sa stavkom 3. Uredbe LIFE. U članku 9. stavku 4. Uredbe LIFE navodi se: „Komisija ima ovlast donošenja delegiranih akata u skladu s člankom 29. kako bi povećala postotak iz stavka 3. ovog članka za najviše 10 %, pod uvjetom da ukupna sredstva zatražena tijekom dvije uzastopne godine prijedlozima obuhvaćenima prioritetnim područjem za prirodu i bioraznolikost te koji zadovoljavaju zahtjeve minimalne kvalitete prelaze za više od 20 % odgovarajući iznos izračunat za dvije godine koje prethode tim godinama.” S obzirom na ispunjenje uvjeta iz te odredbe, jasnu potrebu za dodatnim financiranjem za prirodu i bioraznolikost koja je istaknuta u nedavnoj Provjeri prikladnosti zakonodavstva o prirodi i posebno istaknutu dodanu vrijednost za EU projekata u području Priroda, kako je pokazala vanjska neovisna studija uz Petogodišnji pregled programa LIFE, predlaže se povećanje.
            
            
               (2)Drugi pravni aspekti
            
            
               S obzirom na nedvojbeno ispunjenje izričitih i jasnih zahtjeva u pravnoj osnovi, nije potrebno razmatrati druge pravne aspekte.
            
            
               4.UTJECAJ NA PRORAČUN 
            
            
               Mijenja se financijsko programiranje za potprogram Okoliš. Promjene su proračunski neutralne. Financiranje za projekte bioraznolikosti i očuvanja prirode (proračunski članak 07 02 02) povećava se za iznos od 55,4 milijuna EUR za razdoblje 2018.–2020. Odgovarajuća smanjenja utječu na proračunske članke 07 02 01 okoliš i učinkovito korištenje resursima (ENV) i 07 02 03 upravljanje okolišem i informiranje (GIE)
                  14
               . 
            
            
               Unatoč smanjenju minimalnog postotka proračunskih resursa za dodjelu projektima kojima se podupire ENV i GIE, ne očekuje se da će se smanjiti mogućnosti financiranja tih projekata.  Dva su razloga za to:
            
            
               ukupni proračun za projekte LIFE povećava se svake godine u razdoblju 2018.–2020.; 
            
            
               u skladu s člankom 20. stavkom 1. točkom (c) Uredbe LIFE, stopa sufinanciranja za većinu projekata ENV i GIE projekata koji se odnose na okoliš smanjit će se s 60 % na 55 % za razdoblje 2018.–2020. Stoga, iako se ukupni doprinos EU-a projektima iz programa LIFE smanjuje, očekuje se da će ukupan iznos uložen u te projekte ostati isti ili se povećati.
            
         
         
            
            
               Tablica I.
            
            
               Izračun povećanja potražnje za područje Prirodu i bioraznolikost u 2014. i 2015. u odnosu na potražnju u 2012. i 2013. 
            
            
                     
                        Ukupna sredstva zatražena tijekom dvije uzastopne godine prijedlozima u okviru prioritetnih područja Priroda i bioraznolikost koji zadovoljavaju zahtjeve minimalne kvalitete, u usporedbi s odgovarajućim iznosom za dvije prethodne godine (članak 9. stavak 4. Uredbe LIFE) 
                     
                     
                        U skladu s višegodišnjim programom rada LIFE za 2014.–2017. primjenjivim u referentnim godinama 2014. i 2015., termin „koji zadovoljavaju zahtjeve minimalne kvalitete” znači da su prijedlozi morali dobiti prolaznu ocjenu s obzirom na sve kriterije za prolaz/pad i ostvariti ukupni rezultat od najmanje 55 bodova za prolaznu ocjenu. Prema pravilima LIFE+ koja su primjenjiva tijekom dviju prethodnih godina, tj. 2012. i 2013., taj termin znači da su prijedlozi morali dobiti prolaznu ocjenu za svaki od kriterija koji su ocjenjivani ocjenama zadovoljava/ne zadovoljava. Nije bilo minimalnog ukupnog rezultata za prolaznu ocjenu.
                     
                  
               
                     
                         
                     
                  
                  
                     
                         
                     
                  
                  
                     
                         
                     
                  
               
                     
                        Godina 
                     
                  
                  
                     
                        Iznos u eurima
                     
                  
                  
                     
                         Projekti iz područja „Priroda i bioraznolikost”
                     
                  
               
                     
                        2014.
                     
                     
                     
                     
                  
                  
                     
                        258 214 681
                     
                  
                  
                     
                        Tradicionalni pilot-projekti, demonstracijski projekti i projekti najbolje prakse u sklopu prioritetnog područja„ Priroda i bioraznolikost”
                     
                  
               
                     
                  
                  
                     
                        33 385 324
                     
                  
                  
                     
                        Integrirani projekti iz prioritetnog područja „Priroda i bioraznolikost”
                     
                  
               
                     
                  
                  
                     
                        238 149
                     
                  
                  
                     
                        Projekti tehničke pomoći iz prioritetnog područja „Priroda i bioraznolikost”
                     
                  
               
                     
                  
                  
                     
                        1 614 641
                     
                  
                  
                     
                        Pripremni projekti iz prioritetnog područja „Priroda i bioraznolikost”
                     
                  
               
                     
                        2015.
                     
                     
                     
                     
                  
                  
                     
                        255 482 202
                     
                  
                  
                     
                        Tradicionalni pilot-projekti, demonstracijski projekti i projekti najbolje prakse u sklopu prioritetnog područja„ Priroda i bioraznolikost”
                     
                  
               
                     
                  
                  
                     
                        33 985 434
                     
                  
                  
                     
                        Integrirani projekti iz prioritetnog područja „Priroda i bioraznolikost”
                     
                  
               
                     
                  
                  
                     
                        100 000
                     
                  
                  
                     
                        Projekti tehničke pomoći iz prioritetnog područja „Priroda i bioraznolikost”
                     
                  
               
                     
                  
                  
                     
                        569 330
                     
                  
                  
                     
                        Pripremni projekti iz prioritetnog područja „Priroda i bioraznolikost”
                     
                  
               
                     
                        Ukupna sredstva 2014. i 2015.
                     
                  
                  
                     
                        583 589 761
                     
                  
                  
                     
                        Potražnja u smislu prijedloga za projekte iz prioritetnog područja „Priroda i bioraznolikost”
                     
                  
               
                     
                  
                  
                     
                  
                  
                     
                  
               
                     
                        Godina 
                     
                  
                  
                     
                        Iznos u eurima
                     
                  
                  
                     
                        Projekti iz područja „Priroda i bioraznolikost”
                     
                  
               
                     
                        2012.
                     
                     
                  
                  
                     
                        148 649 749
                     
                  
                  
                     
                        Projekti iz područja „Priroda”
                     
                  
               
                     
                  
                  
                     
                        11 765 589
                     
                  
                  
                     
                        Projekti iz područja „Bioraznolikost”
                     
                  
               
                     
                        2013.
                     
                     
                  
                  
                     
                        175 325 617.
                     
                  
                  
                     
                        Projekti iz područja „Priroda”
                     
                  
               
                     
                  
                  
                     
                        22 056 955
                     
                  
                  
                     
                        Projekti iz područja „Bioraznolikost”
                     
                  
               
                     
                        Ukupna sredstva 2012. i 2013.
                     
                  
                  
                     
                        357 797 910
                     
                  
                  
                     
                        Odgovarajući iznos koji je ekvivalentan potražnji za predložene projekte LIFE+ iz područja Priroda i bioraznolikost 
                     
                  
               
                     
                  
                  
                     
                  
                  
                     
                  
               
                     
                        Razlika u potražnji u 2014. i 2015. u odnosu na potražnju zabilježenu u 2012. i 2013.
                     
                  
               
                     
                        Ukupna razlika u eurima
                     
                  
                  
                     
                        225 791 851
                     
                  
                  
                     
                        Povećanje potražnje u 2014. i 2015. u odnosu na potražnju zabilježenu u 2012. i 2013.
                     
                  
               
                     
                        Ukupna razlika u %
                     
                  
                  
                     
                        63 %
                     
                  
                  
                     
                         
                     
                  
               
            
            
               Tablica II.
            
            
               Financijsko programiranje 2014.–2020. za proračunske stavke 07 02 01, 07 02 02 i 07 02 03
            
            
                     
                        Linija
                     
                  
                  
                     
                        Opis
                     
                  
                  
                     
                        2014.
                     
                  
                  
                     
                        2015.
                     
                  
                  
                     
                        2016.
                     
                  
                  
                     
                        2017.
                     
                  
                  
                     
                        2018.
                     
                  
                  
                     
                        2019.
                     
                  
                  
                     
                        2020.
                     
                  
               
                     
                        07 02 01
                     
                  
                  
                     
                        Doprinos zelenijem i resursno učinkovitijem gospodarstvu te razvoju i provedbi politike i zakonodavstva Unije u području zaštite okoliša (ENV)
                     
                  
                  
                     
                        107 206 163
                     
                  
                  
                     
                        120 670 000
                     
                  
                  
                     
                        128 831 000
                     
                  
                  
                     
                        139 399 233
                     
                  
                  
                     
                        140 778 000
                     
                  
                  
                     
                        148 835 000
                     
                  
                  
                     
                        155 195 200
                     
                  
               
                     
                        07 02 02
                     
                  
                  
                     
                        Zaustavljanje i smanjenje gubitka biološke raznolikosti (NAT)
                     
                  
                  
                     
                        139 446 000
                     
                  
                  
                     
                        147 832 750
                     
                  
                  
                     
                        157 206 000
                     
                  
                  
                     
                        165 584 150
                     
                  
                  
                     
                        200 092 250
                     
                  
                  
                     
                        211 620 000
                     
                  
                  
                     
                        220 844 000
                     
                  
               
                     
                        07 02 03
                     
                  
                  
                     
                        Potpora boljem upravljanju okolišem i informiranju na svim razinama (GIE)
                     
                  
                  
                     
                        37 755 415
                     
                  
                  
                     
                        51 493 000
                     
                  
                  
                     
                        55 683 358
                     
                  
                  
                     
                        59 383 000
                     
                  
                  
                     
                        45 180 000
                     
                  
                  
                     
                        47 769 000
                     
                  
                  
                     
                        50 428 300
                     
                  
               
            
            
               DELEGIRANA UREDBA KOMISIJE (EU) …/...
            
            
               оd 16.11.2017.
            
            
               o povećanju postotka proračunskih sredstava koja se dodjeljuju projektima koji se podupiru bespovratnim sredstvima za aktivnosti iz potprograma za okoliš, namijenjenih projektima kojima se podržava očuvanje prirode i biološke raznolikosti, u skladu s člankom 9. stavkom 4. Uredbe (EU) br. 1293/2013 Europskog parlamenta i Vijeća od 11. prosinca 2013. o uspostavljanju Programa za okoliš i klimatske aktivnosti (LIFE) i stavljanju izvan snage Uredbe (EZ) br. 614/2007 
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 1293/2013 Europskog parlamenta i Vijeća od 11. prosinca 2013. o uspostavljanju Programa za okoliš i klimatske aktivnosti (LIFE) i stavljanju izvan snage Uredbe (EZ) br. 614/2007
                  15
               , a posebno njezin članak 9. stavak 4.,
            
            
               budući da:
            
            
               (1)Uvjeti za povećanje postotka proračunskih sredstava, namijenjenih za projekte kojima se podržava očuvanje prirode i biološke raznolikosti iz članka 9. stavka 3. Uredbe LIFE, za najviše 10 % ispunjeni su, jer ukupna sredstva zatražena tijekom dvije uzastopne godine prijedlozima koji se odnose na prioritetno područje „Priroda i bioraznolikost” te koji zadovoljavaju zahtjeve minimalne kvalitete premašuju za više od 20 % odgovarajući iznos izračunat za dvije godine koje prethode tim godinama;
            
         
         
            
               (2)S obzirom na zaključke iz Provjere prikladnosti direktiva o prirodi
                  16
                koji se odnose na potrebu da se poveća dostupnost sredstava radi bolje provedbe tih direktiva i mjeru 8. iz Komisijinog Akcijskog plana za prirodu, ljude i gospodarstvo
                  17
               , Komisija je odlučila povećati iznos od 55 % proračunskih sredstava koja se dodjeljuju projektima u okviru prioritetnog područja „Priroda i bioraznolikost” kao bespovratna sredstva i u okviru potprograma za Okoliš;
            
            
               (3)Ne očekuje se da će zbog povećanja postotka proračunskih sredstava za prioritetno područje „Priroda i bioraznolikost” doći do smanjenja sredstava namijenjenih za projekte koje se financira u okviru drugih prioritetnih područja potprograma za okoliš, jer je planirano povećanje godišnje financijske omotnice za provedbu programa LIFE u godinama 2018.–2020. i smanjenje stope sufinanciranja EU-a od 60 % na 55 % za većinu bespovratnih sredstava za aktivnosti u drugim prioritetnim područjima.
            
            
               DONIJELA JE OVU UREDBU:
            
            
               Članak 1.
            
            
               Članak 9. stavak 3. Uredbe LIFE zamjenjuje se sljedećim tekstom: „Minimalno 60,5 % proračunskih sredstava dodijeljenih projektima koji se podržavaju bespovratnim sredstvima za aktivnosti iz potprograma za okoliš namijenjeno je projektima kojima se podržava očuvanje prirode i bioraznolikosti.”
            
            
               Članak 2.
            
            
               Ova Uredba stupa na snagu sljedećeg dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 16.11.2017.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        Radni dokument službi Komisije SWD(2016) 472 final od 16. prosinca 2016. „Provjera prikladnosti zakonodavstva EU-a o prirodi (direktive o pticama i staništima) Direktive 2009/147/EZ Europskog parlamenta i Vijeća od 30. studenoga 2009. o očuvanju divljih ptica i Direktive Vijeća 92/43/EEZ od 21. svibnja 1992. o očuvanju prirodnih staništa i divlje faune i flore” (dalje u tekstu: SWD Provjera prikladnosti, str. 39.) 
               
               
                  
                     (2)
                  
                        COM(2017) 198 final od 27. travnja 2017. – Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija „Akcijski plan za prirodu, ljude i gospodarstvo”, str. 7., 
                  http://ec.europa.eu/environment/nature/legislation/fitness_check/action_plan/communication_en.pdf
                   
               
               
                  
                     (3)
                  
                        SL L 347 od 20.12.2013., str. 185.
               
               
                  
                     (4)
                  
                        Za izračun vidjeti tablicu I.
               
               
                  
                     (5)
                  
                        SWD Provjera prikladnosti, str. 19.–20., Prilog 2. SWD-u Provjera prikladnosti, str. 101.–113.
               
               
                  
                     (6)
                  
                        Izvješće Komisije Europskom parlamentu i Vijeću COM(2015) 478 final od 2.10.2015. „Petogodišnji pregled provedbe strategije EU-a o biološkoj raznolikosti do 2020.”
               
               
                  
                     (7)
                  
                        Petogodišnji pregled provedbe strategije EU-a o biološkoj raznolikosti do 2020., stavak 94.
               
               
                  
                     (8)
                  
                        Popratni podaci uz vanjsko neovisno evaluacijsko izvješće na sredini razdoblja za program LIFE, završno izvješće, Ecorys, ožujak 2017. (dalje u tekstu „vanjska i neovisna evaluacija na sredini razdoblja”),  https://publications.europa.eu/en/publication-detail/-/publication/7861fb60-1e7a-11e7-aeb3-01aa75ed71a1/language-en/format-PDF
               
               
                  
                     (9)
                  
                        http://ec.europa.eu/environment/consultations/life_2016.htm 
               
               
                  
                     (10)
                  
                        str. 38.f, 50.–53., 350.f.
               
               
                  
                     (11)
                  
                        Vidjeti tablicu I.
               
               
                  
                     (12)
                  
                        
                  http://ec.europa.eu/environment/nature/legislation/fitness_check/docs/study_evaluation_support_fitness_check_nature_directives.pdf
                  .
               
               
                  
                     (13)
                  
                        http://ec.europa.eu/transparency/regexpert/index.cfm?do=groupDetail.groupDetail&groupID=3546&NewSearch=1&NewSearch=1
                        
               
               
                  
                     (14)
                  
                        Za više podataka, vidjeti tablicu II.
               
               
                  
                     (15)
                  
                        SL L 347, 20.12.2013., str. 185., u daljnem tekstu „Uredba LIFE” 
               
               
                  
                     (16)
                  
                        SWD(2016) 472 final (Radni dokument službi Komisije: Provjera prikladnosti zakonodavstva EU-a o prirodi (direktive o pticama i staništima).
               
               
                  
                     (17)
                  
                        COM(2017) 198 final i SWD (2017) 139 final (EU-ov Akcijski plan za prirodu, ljude i gospodarstvo).